На основу чланова 54. и 55. Закона о државним службеницима („Службени гласник РС“ број 79/05, 81/05-исп., 83/05-исп., 64/07, 67/07- исп., 116/08, 104/09, 99/14, 94/17,95/18 i 157/2020), чланова 17. став 1, 18. став 2, 19. став 2, 20. и 21. Уредбе о спровођењу интерног и јавног конкурса за попуњавање радних места у државним органима („Службени гласник РС“,2/2019 и 67/2021) и Закључка Комисије за давање сагласности за ново запошљавање и додатно радно ангажовање код корисника јавних средстава 51 Број: 112-3461/2022 од 28. априла 2022. године, Дирекција за управљање одузетом имовином- Министарство правде оглашава

**ЈАВНИ КОНКУРС**

**ЗА ПОПУЊАВАЊЕ ИЗВРШИЛАЧКИХ РАДНИХ МЕСТА У ДИРЕКЦИЈИ ЗА УПРАВЉАЊЕ ОДУЗЕТОМ ИМОВИНОМ:**

**I Орган у коме се радна места попуњавају:** Дирекција за управљање одузетом имовином, Министарство правде, Београд, ул. Немањина бр. 22-26

**II Радна места која се попуњавају:**

1. **Радно место за подршку пословима процене вредности одузете имовине**, Сектор за преузимање и управљање одузетом имовином, Одељење за преузимање одузете имовине, Група за послове процене вредности одузете имовине, звање млађи саветник- 1 извршилац.

**Опис послова:** Учествује у спровођењу поступка процене врености одузете имовине; учествује у састављању стручних извештаја о процени вредности одузете непокретне и покретне имовине; прати кретање тржишне вредности одузете имовине; сарађује са ангажованим установама и физичким лицима за процену вредности одузете имовине када је за процену вредности имовине неопходно ангажовање вештака друге струке; обавља и друге послове по налогу руководиоца Групе.

**Услови:** Стечено високо образовање из научне области Правне науке или Економске науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету; положен државни стручни испит, најмање једна година радног искуства у струци или најмање пет година радног стажа у државним органима, као и компетенције за рад на радном месту.

**Место рада**: Београд

 **2**. **Радно место за подршку у управљању непокретном имовином**, Сектор за преузимање и управљање одузетом имовином, Одељење за управљање одузетом имовином, Одсек за послове преузимања и складиштења одузете имовине, Група за управљање трајно одузетом имовином, звање млађи саветник- 1 извршилац.

**Опис послова:** учествује у пословима управљања трајно одузетом непокретном имовином; учествује у контроли наплате прихода од издавања трајно одузете имовине и вођењу електронске евиденције о наплатама; пружа стручну помоћ у изради аката Владе о располагању трајно одузетом непокретном имовином; учествује у поступку предавања трајно одузете непокретне имовине корисницима које одреди Влада; обавља и друге послове по налогу Руководиоца.

**Услови:** Стечено високо образовање из научне области Правне науке или Економске науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету; положен државни стручни испит, најмање једна година радног искуства у струци, или најмање пет година радног стажа у државним органима, као и компетенције за рад на радном месту.

**Место рада**: Београд

**3.** **Радно место за подршку финансијско-материјалним пословима**, Сектор за преузимање и управљање одузетом имовином, Одсек за опште и материјално - финансијске послове, звање млађи саветник- 1 извршилац.

**Опис послова:** учествује у припреми решења и налога за исплату плата запослених у Дирекцији; припрема промене квота и апропријација за Дирекцију; учествује у припреми решења и налога за плаћање за Дирекцију; попуњава прописане пореске обрасце; припрема извештаје о коришћењу средстава; обавља и друге послове по налогу шефа Одсека.

**Услови:** Стечено високо образовање из научне области Економске науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету; положен државни стручни испит, најмање три године радног искуства у струци, или најмање пет година радног стажа у државним органима, као и компетенције за рад на радном месту.

**Место рада**: Београд

**III Компетенције које се проверавају у изборном поступку:**

Сагласно члану 9. Закона о државним службеницима, прописано је да су кандидатима при запошљавању у државни орган, под једнаким условима доступна сва радна места и да се избор кандидата врши на основу провере компетенција.

Изборни поступак спроводи се у више обавезних фаза у којима се проверавају опште функционалне, посебне функционалне и понашајне компетенције и фазе у којој се спроводи интервју са комисијом.

У свакој фази изборног поступка врши се вредновање кандидата и само кандидат који испуни унапред одређено мерило за проверу одређене компетенције у једној фази изборног поступка може да учествује у провери следеће компетенције у истој или наредној фази.

Кандидатима који учествују у изборном поступку прво се проверавају опште функционалне компетенције.

 **Провера општих фукнционалних компетенција за сва извршилачка радна места:**

* „Организација и рад државних органа РС“ - провера путем текста (писано);
* „Дигитална писменост“ - провера решавањем задатака  (практичним радом на рачунару);
* „Пословна комуникација“ - провера путем симулације (писано).

**Напомена:** У погледу провере опште функционалне компетенције „Дигитална писменост“, уколико поседујете важећи сертификат, потврду или други одговарајући доказ о познавању рада на рачунару (основе коришћења рачунара, основе коришћења интернета, обрада текста и табеларне калкулације), на траженом нивоу и желите да на основу њега будете ослобођени тестирања компетенције „Дигитална писменост“, неопходно је да уз пријавни образац (уредно и у потпуности попуњен у делу \*Рад на рачунару), доставите и тражени доказ у оригиналу или овереној фотокопији. Комисија ће на основу приложеног доказа донети одлуку да ли може или не може да прихвати доказ који сте приложили уместо провере путем теста, односно Конкурсна комисија може одлучити да се кандидату ипак изврши провера наведене компетенције, ако увидом у достављени доказ не може потпуно да оцени поседовање ове компетенције.

Информације о материјалима за припрему кандидата за проверу општих функционалних компетенција могу се наћи на сајту Службе за управљање кадровима, [www.suk.gov.rs](http://www.suk.gov.rs).

**3.1. Провера посебних функционалних компетенција:**

Након пријема извештаја о резултатима провере општих функционалних компетенција, међу кандидатима који су испунили мерила за проверу општих функционалних компетенција, врши се провера посебних функционалних компетенција, и то:

 **зa радно место под редним бројем 1:**

**за подршку пословима процене вредности одузете имовине, млађи саветник :**

* Посебна функционална компетенција у одређеној области рада - студијско-аналитички послови (прикупљање и обрада података из различитих извора, укључујући и способност критичког вредновања и анализирање доступних информација); израда секторских анализа - провера путем симулације (усмено);
* Посебна функционална компетенција за одређено радно место-професионално окружење, прописи и акти из надлежности и организације органа –( Закон о одузимање имовине проистекле из кривичног дела) провера путем симулације (усмено).
* Посебна функционална компетенција за одређено радно место – релевантни прописи из делокруга радног места-област процене имовине (Правилник о поступку за процену вредности одузете имовине)- провера путем симулације (усмено).

**за радно место под редним бројем 2:**

**подршка у управљању непокретном имовином, млађи саветник:**

* Посебна функционална компетенција у одређеној области рада –студијско-аналитички послови- прикупљање и обрада података из различитих извора, укључујући и способност критичког вредновања и анализирање доступних информација) – провера путем симулације (усмено).
* Посебна функционална компетенција у одређеној области рада –нормативни послови –методологију праћења примене и ефеката донетих прописа и извештавање релевантним телима и органима-провера путем симулације (усмено).
* Посебна функционална компетенција за одређено радно место –професионално окружење, прописи и акти из надлежности и организације органа(Закон о одузимању имовине проистекле из кривичног дела)-провера путем симулације (усмено).

**за радно место под редним бројем 3:**

 **за подршку финансијско-материјалним пословима, млађи саветник:**

* Посебна функционална компетенција у одређеној области рада –финансијско –материјални послови- (буџетски систем Републике Србије)- провера путем симулације (усмено).
* Посебна функционална компетенција у одређеној области рада –студијско-аналитички послови (прикупљање и обрада података из различитих извора, укључујући и способност критичког вредновања и анализирања доступних информација) -провера путем симулације (усмено).
* Посебна функционална компетенција за одређено радно место –релевантни прописи, акти, процедуре, из делокруга радног места (Закон о платама државних службеника и намештеника) -провера путем симулације (усмено).

**IV Провера понашајних компетенција:**

Понашајне компетенције(управљање информацијама, управљање задацима и остваривање резултата, орјентација ка учењу и променама, изградња и одржавање професионалних односа, савесност, посвећеност и интегритет) провераваће се путем психометријских тестова, узорка понашања и интервјуа базираном на компетенцијама.

**V Интервју са комисијом и вредновање кандидата:**

Процена мотивације за рад на радном месту и прихватање вредности државних органа провераваће се путем **интервјуа са комисијом (усмено).**

**VI Адреса на коју се подноси попуњен образац пријаве:** Пријаве на конкурс не шаљу на адресу Дирекција за управљање одузетом имовином, Министарство правде, ул. Немањина бр. 22-26, 11 000 Београд, са назнаком „за јавни конкурс за попуњавање извршилачког радног места заподршку у пословима процене вредности одузете имовине; за јавни конкурс за попуњавање извршилачког радног места заподршку у управљању непокретном имовином; за јавни конкурс за попуњавање извршилачког радног места заподршку у пословима за јавни конкурс за попуњавање извршилачког радног места заподршку финансијско - материјалним пословима “ или се предају непосредно на писарници Министарства правде, Немањина 22-26, 11000 Београд, за назнаком „За јавни конкурс за попуњавање извршилачких радних места“.

**VII Лице које је задужено за давање обавештења о јавном конкурсу:** Стефан Радић, контакт телефон 011 36 22 460.

**VIII Општи услови за запослење:** држављанство Републике Србије; да је учесник конкурса пунолетан; да учеснику конкурса раније није престајао радни однос у државном органу због теже повреде дужности из радног односа и да није осуђиван на казну затвора од најмање шест месеци.

**IX Рок за подношење пријава** **на јавни конкурс:** рок за подношење пријава је 8 (осам) дана и почиње да тече наредног дана од дана оглашавања јавног конкурса у периодичном издању огласа Националне службе за запошљавање.

**X Пријава на јавни конкурс** врши се на Обрасцу пријаве који је доступан на интернет презентацији Службе за управљање кадровима и Дирекције за управљање одузетом имовином или у штампаној верзији на писарници Министарства правде, Београд, ул. Немањина бр. 22-26.

Пријава на јавни конкурс врши се на Обрасцу пријаве који је приложен уз текст овог конкурса и који је саставни део Уредбе о интерном и јавном конкурсу за попуњавање радних места у дрржавним органима („Службени гласник РС“ број 2/2019 и 67/2021).

Приликом предаје пријаве на јавни конкурс, пријава добија шифру под којом подносилац пријаве учествује у даљем изборном поступку. Шифра пријаве уноси се у образац пријаве након што Конкурса комисија састави списак кандидата међу којима се спроводи изборни поступак. Подносиоци пријаве обавештавају се о додељеној шифри у року од три дана од пријема пријаве, достављањем наведеног податка на начин на који је у пријави назначен за доставу обавештења.

**Напомена:**

Пример правилно попуњеног обрасца пријаве се може погледати на блогу Службе за управљање кадровима (<https://kutak.suk.gov.rs/vodic-za-kandidate>) у одељку ,,Образац пријаве''.

**XI Докази које прилажу кандидати** који су успешно прошли фазе изборног поступка пре интервјуа са Конкурсном комисијом: оригинал или оверена фотокопија уверења о држављанству; оригинал или оверена фотокопија извода из матичне књиге рођених; оригинал или оверена фотокопија дипломе којом се потврђује стручна спрема; оригинал или оверена фотокопија доказа о положеном државном стручном испиту за рад у државним органима (кандидати са положеним правосудним испитом уместо доказа о положеном државном стручном испиту, подносе доказ о положеном правосудном испиту); оригинал или оверена фотокопија доказа о радном искуству у струци (потврде,решења и други акти из којих се види на којим пословима, у ком периоду и са којом стручном спремом је стечено радно искуство).

Кандидати који су успешно прошли фазе изборног поступка пре интервјуа са Конкурсном комисијом позивају се да, у року од пет радних дана од дана пријема обавештења, доставе доказе који се прилажу и изборном поступку.

Кандидат који не достави доказе, односно који на основу достављених или прибављених доказа не испуњава услове за запослење, писаним путем се обавештава да је искључен из даљег изборног поступка.

Државни службеник који се пријављује на јавни конкурс, уместо уверења о држављанству и изводу из матичне књиге рођених, подноси решење о распоређивању или премештају на радно место у органу у коме ради или решење да је нераспоређен.

Сви докази се прилажу у оругиналу или фотокопији која је оверена код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управам као поверени посао).

Као доказ могу се приложити и фотокопије докумената које су оверене пре 1. марта 2017. године у основним судовима, односно општинској управи.

Законом о општем управном поступку („Сл. гласник РС“, број 18/2016и 95/18), између осталог, прописано је да су органи у обавези да по службеној дужности, када је то неопходно за одлучивање, у складу са законским роковима, бесплатно размењују, врше увид, обрађују и прибављају личне податке о чињеницама садржаним у службеним евиденцијама, осим ако странка изричито изјави да ће податке прибавити сама.

Документа о чињеницама о којима се води службена евиденција су: уверење о држављанству, извод из матичне књиге рођених, уверење о положеном правосудном испиту. Потрбено је да учесник конкурса у делу \*Изјава, у обрасцу пријаве, заокружи на који начин жели да се прибаве његови подаци из службених евиденција.

**XII Рок за подношење доказа:** кандидати који су успешно прошли претходне фазе изборног поступка, пре интервјуа са Конкурсном комисијом позивају се да у року од 5 (пет) радних дана од дана пријема обавештења доставе наведене доказе који се прилажу у конкурсном поступку.

Кандидати који не доставе наведене доказе који се прилажу у конкурсном поступку, односно који на основу достављених или прибављених доказа не испуњавају услове за запослење, писмено се обавештавају да су искључени из даљег избодног поступка.

Докази се достављају на наведену адресу Министарства.

**XIII Врста радног односа:** радно место попуњава се заснивањем радног односа на неодређено време.

**XIV Датум и место провере компетенција учесника конкурса у изборном поступку:** Са учесницима конкурса чије су пријаве благовремене, допуштене, разумљиве, потпуне и који испуњавају услове предвиђене огласом о јавном конкурсу, на основу података наведених у обрасцу пријаве на конкурс, почетак провере спровешће се почев од 22. септембра 2022. године, о чему ће кандидати бити обавештени на бројеве телефона или е-mail адресе које су навели у својим обрасцима пријаве.

Провера општих функционалних компетенција, посебних функционалних компетенција и понашајних компетенција ће се обавити у Служби за управљање кадровима, у Палати Србија, Нови Београд, ул. Булевар Михајла Пупина бр. 2 (источно крило). Интервју са Конкурсном комисијом ће се обавити у Служби за управљање кадровима, у Палати Србија, Нови Београд, ул. Булевар Михајла Пупина бр. 2 (источно крило) или у просторијама Дирекције за управљање одузетом имовином, Београд, ул. Немањина бр. 22-26. Учесници конкурса који су успешно прошли једну фазу изборног поступка обавештавају се о датуму, месту и времену спровођења наредне фазе изборног поступка на контакте (бројеве телефона или е-mail адресе) које наведу у својим обрасцима пријаве.

Напомене:

Као државни службеник на извршилачком радном месту може да се запосли и лице које нема положен државни стручни испит, али је дужно да га положи у прописаном року. Положен државни стручни испит није услов, нити предност за заснивање радног односа.

Пробни рад је обавезан за све који први пут заснивају радни однос у државно органу.

Пробни рад за радни однос на неодређено време траје шест месеци.

Државни службеник на пробном раду који је засновао радни однос на неодређено време и државни службеник који је засновао радни однос на неодређено време, а који нема положен државни стручни испит , дужан је да положи државни стручни испит у року од шест месеци од дана заснивања радног односа.

Неблаговремене, недопуштене, неразумљиве или непотпуне пријаве биће одбачене.

Јавни конкурс се објављује на интернет презентацији ([www.direkcija.gov.rs](http://www.direkcija.gov.rs)) и огласној табли Дирекције за управљање одузетом имовином, на интернет презентацији Службе за управљање кадровима ([www.suk.gov.rs](http://www.suk.gov.rs)), на порталу е-управе, на интернет презентацији, огласној табли и периодичном издању огласа Националне службе за запошљавање.

Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.